Fotograaf in sop wat Franse president in baaibroek kiek | Maroela Media
Fotograaf in sop wat Franse president in baaibroek kiek
Emmanuel Macron. (Foto: Benoit Tessier/Pool Photo via AP)
Frankryk se president, Emmanuel Macron, het hom glo bloedig vererg ná 'n foto van hom in sy baaibroek in 'n galery in Parys verskyn het.
Thibault Daliphard, die fotograaf wat die gewraakte foto geneem het, word nou vir die skending van privaatheid ondersoek en moes hom verlede week by 'n polisiestasie naby sy huis in die suide van die land vir ondervraging aanmeld.
Luidens mediaberigte het Macron en sy vrou, Brigitte, glo 'n strafregtelike klag teen Daliphard aanhangig gemaak. Die presidensiële kantoor wou egter nie op die voorval kommentaar lewer nie.
Die kiekie vorm deel van 'n reeks paparazzi-foto's van die 43-jarige Macron tydens 'n familievakansie in die Middellandse See en is reeds in Augustus verlede jaar gepubliseer.
Op sommige foto's kan gesien word hoe Macron saam met sy vrou, Brigitte, en ander familielede op 'n boot in sy baaibroek uitspan, terwyl hy op ander foto's kaalbolyf, maar met 'n reddingsbaadjie aan, op 'n jetski op die water ry.
Een van dié jetski-foto's het later deel van 'n uitstalling by 'n galery in Parys gevorm. Die uitstalling het 'n reeks foto's van Franse presidente op vakansiereise bevat.
Die eienaar van die galery is ook deur plaaslike owerhede ondervra, maar dit is nie in dié stadium duidelik of enige aanklagte hom in die gesig staar nie.
Daliphard het aan AFP gesê hy is "verbaas" oor die president se reaksie op die "vleiende" foto.
"Die foto wys 'n jong, dinamiese president wat amper soos 'n lid van die [Amerikaanse] Kennedy-familie lyk."
Hy sê menige voormalige Franse president het al met vakansie vir soortgelyke foto's geposeer.
Ag, die ou perdevy!
Maar net 'n slegte selfbeeld van homself?
Ek soek `n gesiggie hier wat rol soos hy lag. Dit is nou snaaks. EGO EGO EGO Shame
Ons kan net dankbaar wees dat ons nie 'n foto van Jacob Zuma in 'n Speedo daar by die "firepool" het terwyl hy probeur om 'n "fire" uit te sit!